Κάστρο του Μπλερανκούρ

Το κάστρο του Μπλερανκούρ (Γαλλικά: Le château de Blérancourt), πρώην κάστρο των δουκών του Ζεβρ, είναι ένα κάστρο που βρίσκεται στην κοινότητα Μπλερανκούρ στο νομό Αιν, στην περιοχή Ω-ντε-Φρανς. Στεγάζει το Γαλλο-αμερικανικό Μουσείο του κάστρου του Μπλερανκούρ, εθνικό μουσείο της Γαλλίας.

Το κάστρο με το μουσείο είναι χαρακτηρισμένο ιστορικό μνημείο της Γαλλίας.

Ιστορικό 

Το κάστρο, περιτριγυρισμένο από τάφρο, χτίστηκε με πέτρα, σε σχέδια του αρχιτέκτονα Σαλομόν ντε Μπρος από το 1612 έως το 1619 για να χρησιμεύσει ως εξοχική κατοικία για την οικογένεια Ποτιέ ντε Ζεβρ. Το κάστρο, που είχε τρεις ορόφους, αποτελούταν από ένα κεντρικό κτήριο που πλαισιώνονταν από τέσσερα ξεχωριστά περίπτερα και το σύνολο έβλεπε σε μεγάλη βεράντα. Τα περίπτερα με την κομψότητα τους, αναγγέλλουν τις επαύλεις του 18ου αιώνα (φολί, μικρά κτήρια αναψυχής που έχουν δημιουργηθεί σε πάρκα). Η πρόσβαση στο κάστρο γινόταν από μια γέφυρα και μια μνημειακή πύλη.

Κατά τη διάρκεια της Γαλλικής Επανάστασης το κάστρο κηρύχθηκε εθνική ιδιοκτησία, το κεντρικό κτήριο κατεδαφίστηκε και τα διακοσμητικά στοιχεία και τα οικοδομικά υλικά δημοπρατήθηκαν. Μόνο η γέφυρα, η μεγάλη πύλη και δύο ξεχωριστά περίπτερα παρέμειναν στη θέση τους.

Κατά τη διάρκεια του Α' Παγκοσμίου Πολέμου, ό,τι απέμεινε από το κάστρο υπέστη σοβαρές ζημιές.

Από το 1917, τα κτήρια στέγαζαν τα κεντρικά γραφεία της Αμερικανικής Επιτροπής για Κατεστραμμένες Περιοχές (CARD), επιτροπή για την οργάνωση της βοήθειας στους αμάχους, με την υποστήριξη μιας πλούσιας Αμερικανίδας, της Αν Μόργκαν. Το 1918, μια γερμανική επίθεση ολοκλήρωσε την καταστροφή του κτηρίου. Η Αν Μόργκαν αγόρασε τα ερείπια του κάστρου το 1919. Η ανοικοδόμηση ξεκίνησε το 1924 υπό την επίβλεψη του αρχιτέκτονα Ζαν Τρουβελό (1897-1985) και το κάστρο αποκαταστάθηκε.

Από το 1924, το νέο κτήριο που χτίστηκε στην τοποθεσία του παλιού κάστρου στέγασε ένα μουσείο. Το 1938, το νότιο περίπτερο, « περίπτερο των Εθελοντών», ανοικοδομήθηκε για να στεγάσει αναμνηστικά των Αμερικανών εθελοντών του Μεγάλου Πολέμου.

Το κάστρο του Μπλερανκούρ στεγάζει τώρα το Γαλλοαμερικανικό μουσείο που περιβάλλεται από το πάρκο του, γνωστό ως Κήποι του Νέου Κόσμου.

Γαλλοαμερικανικό Μουσείο του κάστρου του Μπλερανκούρ 

Το Γαλλοαμερικανικό μουσείο βρίσκεται στο κάστρο και δημιουργήθηκε με πρωτοβουλία της Αν Μόργκαν. Αρχικά ονομάσθηκε Γαλλο-αμερικανικό ιστορικό μουσείο, υπενθυμίζοντας τη συμμετοχή της Γαλλίας στον Αμερικανικό Πόλεμο της Ανεξαρτησίας και την αμερικανική βοήθεια που χορηγήθηκε στη Γαλλία κατά τον Α' Παγκόσμιο Πόλεμο. 

Στη συνέχεια το μουσείο, καθώς και οι συλλογές του, παραχωρήθηκαν στην κοινότητα Μπλερανκούρ και από το 1931 ονομάσθηκε Εθνικό μουσείο Γαλλο-αμερικανικής συνεργασίας και αργότερα Γαλλο-αμερικανικό μουσείο του κάστρου του Μπλερανκούρ.

Το μουσείο στεγάζει κυρίως μια συλλογή έργων τέχνης που συνδέονται με τη γέννηση της γαλλο-αμερικανικής φιλίας τον 18ο αιώνα και τις καλλιτεχνικές ανταλλαγές μεταξύ των δύο χωρών τον 19ο και τον 20ο αιώνα. Στεγάζει επίσης αναμνηστικά από τον Α' Παγκόσμιο Πόλεμο και φωτογραφίες και ταινίες από τη συλλογή ντοκιμαντέρ της Αν Μόργκαν.

Το μουσείο ανακαινίσθηκε το 1989  από τους αρχιτέκτονες Υβ Λιόν και Αλάν Λεβίτ. Μια δεύτερη φάση ανακαίνισης και επέκτασης ξεκίνησε το 2006 εκ νέου από τους ίδιους αρχιτέκτονες και αύξησε τον εκθεσιακό χώρο κατά 50%.

Το ανακαινισμένο μουσείο άνοιξε ξανά στις 4 Ιουλίου 2017.

Κήποι του Νέου Κόσμου 
Οι κήποι του Νέου Κόσμου δημιουργήθηκαν το 1986 από τους Γάλλους και Αμερικανούς αρχιτέκτονες τοπίου Μισέλ Μπουλκούρ, Μάντισον Κοξ και Μαρκ Ράντκιν και χρηματοδοτήθηκαν από Αμερικανούς μεγιστάνες. Οι κήποι φυτεύτηκαν με είδη που προέρχονται από τη Βόρεια Αμερική και περιβάλλουν το κάστρο.

Ένας βοτανικός κήπος συμπληρώνει τον κήπο και συγκεντρώνει μια αξιοσημείωτη συλλογή αμερικανικών ειδών που έχουν επιλεγεί για τα φθινοπωρινά τους χρώματα : σφενδάμι, βελανιδιά, λικιδάμβαρη και μανόλια, μεταξύ άλλων.

Εξωτερικοί σύνδεσμοι 

 Το Γαλλοαμερικανικό Μουσείο του κάστρου του Μπλερανκούρ (αγγλικά)

Παραπομπές 

Κάστρα ιστορικά μνημεία (Γαλλία)
Κάστρα στη Γαλλία
Μουσεία στη Γαλλία